Source: http://tampere.cloudnc.fi/fi-FI/Toimielimet/Yhdyskuntalautakunnan_ympaumlristouml_ja_rakennusjaosto/Kokous_5112019/Rakennuslupa_190752R_Heikkilankatu_14__o(112855)
Timestamp: 2019-11-11 22:22:29+00:00

Document:
Rakennuslupa 19-0752-R, Heikkilänkatu 14 - oikaisuvaatimus | Tampere esityslistat ja pöytäkirjat
Rakennuslupa 19-0752-R, Heikkilänkatu 14 - oikaisuvaatimus
Yhdyskuntalautakunnan ympäristö- ja rakennusjaosto, kokous 5.11.2019
§ 162 Rakennuslupa 19-0752-R, Heikkilänkatu 14 - oikaisuvaatimus
TRE:6502/10.03.01/2019
Rakennustarkastaja on 6.9.2019 annetulla päätöksellä myöntänyt luvan liikerakennuksen ja kevytrakenteisen rakennelman rakentamiselle sekä mainospylonin asentamiselle osoitteessa Heikkilänkatu 14. Päätöksestä on tehty 16.9.2019 päivätty oikaisuvaatimus, jota on täydennetty 22.9.2019.
Maankäyttö- ja rakennuslain 192 §:n mukaan valitusoikeus rakennus- ja toimenpidelupapäätöksestä on 1) viereisen tai vastapäätä olevan alueen omistajalla ja haltijalla; 2) sellaisen kiinteistön omistajalla ja haltijalla, jonka rakentamiseen tai muuhun käyttämiseen päätös voi olennaisesti vaikuttaa; 3) sillä, jonka oikeuteen, velvollisuuteen tai etuun päätös välittömästi vaikuttaa; sekä 4) kunnalla. Oikaisuvaatimuksen tekijän omistaman tontin ja Heikkilänkatu 14 välissä on Heikkilän puistikko niminen puistoalue. Tämän perusteella oikaisuvaatimuksen tekijä ei ole maankäyttö- ja rakennuslain tarkoittama naapuri eikä hänellä ole valitusoikeutta rakennuslupapäätökseen. Oikaisuvaatimuksen tekijälle on hakijan pyynnöstä lähetetty ilmoitus naapurikuulemista, mutta oikaisuvaatimuskäsittelyssä on tultu siihen päätelmään, ettei kyseisen kiinteistönomistaja ole naapuri. Oikaisuvaatimuksessa ei ole esitetty, että hankkeella olisi lainkohdan toisessa kohdassa tarkoitettua olennaista vaikutusta oikaisuvaatimuksen tekijän kiinteistön käyttöön tai rakentamiseen eikä valitusoikeutta siksi ole myöskään tällä perusteella. Oikaisuvaatimus tulee jättää tutkimatta.
Vastauksena oikaisuvaatimuksessa esitettyyn lausutaan seuraavaa:
Oikaisuvaatimuksessa vaaditaan rakennuslupapäätöksen kumoamista ja hakemuksen palauttamista valmisteluun. Oikaisuvaatimusta on perusteltu muun ohella sillä, että lupahakemuksen suunnitelmat ovat Tampereen kaupungin kantakaupungin yleiskaavan 2040 sekä Pappilan kaupunginosan asemakaavan vastaisia; suunnitelmat ovat yhdyskuntalautakunnan poikkeamispäätöksen vastaisia; suunnitelmat ovat Tampereen kaupungin Kestävä Tampere 2030 strategisten linjausten vastaisia; lupahakemuksen suunnitelmien toteuttaminen todennäköisesti vahingoittaa liito-oravan kulkureittiä; rakennuslupapäätös on tehty hallintolain vastaisesti eikä luvanhakija ole noudattanut sopimustaan vuorovaikutteisesta liikenneselvityksestä yhdessä asianomaisten tahojen kanssa.
Oikaisuvaatimuksen mukaan kaupunki ei lisäksi ole noudattanut tiedoksiantovelvollisuuttaan, koska oleellisia liitteitä ei ole toimitettu asianosaiselle ilman erillistä pyyntöä. Liikenneselvitystä ei oikaisuvaatimuksen mukaan ole nimetty asianmukaisesti, kun se on otsikoitu nimellä Muu selvitys. Oikaisuvaatimuksessa vedotaan myös siihen, että liikenneselvitys perustuu vuoden 2014 liikennemäärätietoihin, vaikka uudempia tietoja olisi ollut saatavilla. Lisäksi asianosaista on oikaisuvaatimuksen mukaan johdettu harhaan väitteellä: "Naapurien huomautusten perusteella ei ole tehty muutoksia hankkeeseen." Oikaisuvaatimuksen mukaan 19.6.2019 toimitettuihin kuviin verrattuna päätöksen liitteissä on selvät erot Julkisivukuvissa 04-01. Muutos koskee erityisesti oikaisuvaatimuksen tekijän huomautuksessaan mainitsemaa asiaa.
Oikaisuvaatimuksen johdosta todetaan ensinnäkin, että oikaisuvaatimuksen tekijälle on lähetetty ote rakennuslupapäätöksestä 6.9.2019 ja 16.9.2019 toimitettu kaikki rakennuslupaan liittyvät asiakirjat. Liikenneselvityksen nimeämisellä ei ole ollut merkitystä lupahakemuksen ratkaisemisen kannalta. Julkisivukuvaa 04-01 on muutettu naapurin huomautuksen johdosta siten, että siihen on lisätty aurinkopaneelit katolle.
Oikaisuvaatimuksessa mainitun kerrosluvun osalta viitataan poikkeamispäätökseen, jossa on myönnetty poikkeaminen siltä osin kuin kaksikerroksinen rakennus sijoittuu rakennusalalle, jonka kerrosluku on I ja pysäköinnille varatulle alalle, jolla ei ole kerroslukua. Mainospylonien osalta todetaan, että poikkeamisluvassa ei ole käsitelty niiden sijoittamista muutoin kuin asetettu ehto, ettei pyloni saa aiheuttaa näkemäesteitä yleiselle liikenteelle. Poikkeamispäätöksessä on edellytetty liikenneselvityksen teettämistä rakennuslupavaiheessa, mutta ei oikaisuvaatimuksen tekijän mainitsevaa vuorovaikutteista liikenneselvitystä. Rakennuslupa on siten myönnetyn poikkeamisluvan mukainen.
Siltä osin kuin oikaisuvaatimuksessa on vedottu yleiskaavan vastaisuuteen ja liikenneselvityksen vanhentuneisiin tietoihin, todetaan, ettei tontin liittymäjärjestelyjä ratkaista rakennusluvassa, vaan ne tullaan ratkaisemaan myöhemmin ennen pysäköintialueen toteuttamista tehtävässä katusuunnitelmassa. Asemapiirroksen mukaiset kevyenliikenteen ja ajoneuvoliikenteen liittymät ovat alueen asemakaavan mukaisia.
Tontin länsireunan avo-ojalinjaus ja sen luiskaukset eivät sijoitu poikkeamispäätöksen liitteessä esitetyille säilytettäville puustoalueille. Säilytettävillä puustoalueilla on turvattu liito-oravan kulkureitin säilyminen. Poikkeamisluvassa ja rakennusluvassa on ehtoja säilytettävän puuston suojaamisesta.
Rakennusluvan mukaisten auto- ja polkupyöräpaikat ylittävät asemakaavan edellyttämät paikkamäärät.
Edellä mainitun perusteella rakennusluvan myöntämisen edellytykset ovat täyttyneet ja lupa on tullut myöntää.
Oikaisuvaatimus jätetään tutkimatta.
Harmaalan esteellisyys päättyi ja hän palasi kokoukseen.
Sonja Harmaala ilmoitti olevansa esteellinen asian käsittelyyn palvelussuhteen vuoksi. Esteellisyys todettiin hallintolain 28§ § 1 momentin 4) kohdan perusteella. Harmaala poistui kokouksesta asian käsittelyn ajaksi.
Oikaisuvaatimuksen tekijä, Minna Järvinen, Heidi Ruonala
Oikaisuvaatimus.pdf (pdf, 936 kt)
Täydennys oikaisuvaatimukseen.pdf (pdf, 413 kt)
Rakennuslupa .pdf (pdf, 2063 kt)
Poikkeamispäätös.pdf (pdf, 3699 kt)
Muistiinpanot kokous 28.11.2018.pdf (pdf, 19 kt)
Kuuntele Oikaisuvaatimus.pdf
Kuuntele Täydennys oikaisuvaatimukseen.pdf
Kuuntele Rakennuslupa .pdf
Kuuntele Poikkeamispäätös.pdf
Kuuntele Muistiinpanot kokous 28.11.2018.pdf
§ 158 Pöytäkirjan tarkastajat
§ 159 Ajankohtaiskatsaus
§ 160 Tampereen ev.lut. seurakuntayhtymän ympäristölupahakemus, Lamminpään krematorio
§ 161 Ympäristönsuojelulain mukainen ilmoitus koeluonteisesta toiminnasta, rakennuskohteen maaperäolosuhteiden vahvistaminen pilaristabiloinnilla

References: § 162
 § 1

§ 158

§ 159

§ 160

§ 161